7.2.2023
RO
Jurnalul Oficial al Uniunii Europene
C 47/135 Miercuri, 6 iulie 2022
Reconstruirea unui multilateralism înscris în valorile fundamentale ale UE
1. salută comunicarea comună a Comisiei și a VP/ÎR către Parlament și Consiliu privind creșterea contribuției UE la multilateralismul guvernat de norme; consideră că această comunicare contribuie foarte direct la procesul de reflecție asupra direcției politicii externe a UE și o face să avanseze de la angajamentul său important, dar mai general în favoarea unui multilateralism efectiv, așa cum este definit în Strategia europeană de securitate din 2003, la conștientizarea nevoii de a combina valoarea și obiectivul multilateralismului efectiv cu pragmatismul principial și de a promova și proteja interesele și valorile UE, așa cum se prevede în Strategia globală pentru politica externă și de securitate a UE din 2016; reamintește că cea mai bună strategie pentru a apăra multilateralismul este de a-l reconstrui, făcându-l mai relevant, rezistent și eficace;
2. sprijină declarația din comunicarea comună conform căreia „Consiliul trebuie, de asemenea, să recurgă la dispozițiile tratatului care permit abținerea constructivă și adoptarea deciziilor cu majoritate calificată în domeniul politicii externe și de securitate comune”; subliniază necesitatea de a ancora votul cu majoritate calificată în materie de politică externă în viitoarele modificări ale tratatului UE, ceea ce ar permite UE să devină un actor global mai eficient;
3. este de acord cu Comisia și cu VP/ÎR că este nevoie ca UE să fie mai fermă în urmărirea intereselor sale și în promovarea valorilor universale pe care este întemeiată și, prin urmare, este de acord că este nevoie ca UE să apere și să consolideze aceste valori, ordinea guvernată de norme și multilateralismul ca mijloc de a asigura condiții echitabile pentru comunitatea internațională, de a oferi o platformă pentru un dialog politic incluziv, cooperare și convergență și de a obține răspunsuri politice sprijinite de comunitatea internațională în general și care pot oferi cu adevărat rezultate;
4. subliniază că este extrem de important ca UE să își consolideze instrumentele de acțiune externă și diplomație cu propriile instrumente autonome, sporindu-și capacitatea de a fi un actor global și de a se exprima unitar pentru a apăra mai bine multilateralismul, instrumente care ar trebui să includă crearea unei Academii diplomatice europene, așa cum a solicitat recent Parlamentul; își reiterează apelul de a include „noul Bauhaus european” ca nou instrument în setul de instrumente de acțiune externă a UE și ca instrument cultural și de diplomație publică util care este fundamental pentru promovarea unei ordini multilaterale bazate pe valori și pentru consolidarea parteneriatelor internaționale;
5. subliniază capacitatea UE de a elabora standarde de reglementare foarte eficiente și favorabile incluziunii pentru piața sa unică și consideră că UE ar trebui să încerce să promoveze astfel de standarde și în acțiunea sa externă, ca paradigmă și contribuție la discuțiile privind standardele de reglementare eficace la nivel mondial; reamintește că articolul 24 din Tratatul privind Uniunea Europeană (TUE) prevede că „[s]tatele membre sprijină activ și fără rezerve politica externă și de securitate a Uniunii, în spiritul loialității și solidarității reciproce” și că „[a]cestea se abțin de la orice acțiune contrară intereselor Uniunii sau care poate dăuna eficienței sale ca forță de coeziune în relațiile internaționale”; este preocupat de activitățile unor state membre, cum ar fi desfășurarea de inițiative diplomatice bilaterale cu țări terțe, care pot contraveni dispozițiilor articolului 24 din TUE;
6. consideră că UE trebuie să continue să acționeze ca apărător ferm și esențial al multilateralismului în lume și să evite acțiunile care subminează aceste obiective; concluzionează însă că UE trebuie să răspundă forțelor globale, cum ar fi creșterea fragmentării, utilizarea comerțului ca armă și protecționismul, pentru a-și păstra avantajele competitive;
7. consideră că UE ar trebui să depună eforturi pentru a găsi soluții la problemele globale, cum ar fi schimbările climatice, sau pentru a promova stabilitatea și pacea ca punct de inițiere a unor relații diplomatice mai extinse cu țările terțe, cu care dialogul și cooperarea cu privire la alte aspecte de politică ar putea să nu fie întotdeauna fezabile imediat;
8.
invită UE să devină mai îndrăzneață și mai strategică în ceea ce privește tratarea amenințărilor globale în creștere; subliniază că, în contextul unui peisaj geopolitic în schimbare rapidă, lumea se află la o răscruce, iar instituțiile multilaterale riscă să devină dominate de regimuri nedemocratice; solicită un angajament ferm, bazat pe acțiuni, pentru protejarea democrației și a drepturilor fundamentale în cadrul forurilor multilaterale;